
65 ГОДИНИ вестник "ТИШИНА"

До Йорданка Димитрова, гл. редактор

на в. „Тишина”

До Петра Ганчева, редактор на в. „Тишина”
Поздравителен адрес

Уважаеми госпожи,

Приемете най-сърдечните ми поздрави по случай 65-годишнината на вестник „Тишина” – издание на Съюза на глухите в България!

Отстоявайте добрите традиции, положени през всичките 65 години!

Знанието, споделяно чрез вестник „Тишина” е светлина!

Вашите читатели Ви очакват, за да споделят с Вас тази светлина и да бъде житейският Ви път изпълнен с мъдрост и лекота!

Щастлив съм, че в тези дни споделяме празничното вълнение!

Бъдете здрави и усмихнати!

Николай Нинов, 

Председател на Съюза на глухите в България

На вестник „ТИШИНА” – 65-годишнина
Вестник наш любим и скъп,

ти измина дълъг път.

През много бури оцеля,

от тебе черпим светлина.

Чрез страниците тъй любими,

преоткриваме света.

С мъдри пламенни слова

пред нас разкриваш чудеса.

Вестник наш любим и скъп,

да е гладък твоят път!

Много творчески успехи

ти желаем занапред.

Валентина Маринова, РО- Русе

Вестникът, станал неизменна част от живота на съюза на глухите в България

Вестник „Тишина” е уникално издание. Дори и всички справки в историята на българската журналистика, а и на журналистиката по света до днес, не показват съществуването на друго, толкова дълголетно издание, посветено на живота и стремежите за изява на глухите хора. Нека се гордеем днес! Нека се гордеем и с нашата велика сила и духовност, с която всеки един в годините е отдавал значение на важността и актуалността на информацията в този вестник.

Тъкмо за това вестникът, освен всичко друго е имал ролята да бъде и обединител. В добри и в лоши години, тъкмо написаното в „Тишина” е било стимул за нови помисли, но и за равносметка. Защото винаги вестникът е отразявал събитията с искреност и с достойнство, съобразно с времето, в което живеем. Добро, или лошо е било времето - каквото го има. Винаги обаче, вестникът е давал уважение към мнението на всеки, но с почтената справедливост за правдините, а и за грешките. Които не са били спестявани никога на страниците му. Скоро, помните имаше много лошо време - на пълен локдаун, когато поради пандемията всички бяхме принудени да останем по домовете си близо два месеца. За нас, глухите хора това беше непоносимо. Но и тогава вестник „Тишина” продължи да излиза. И да разказва и за най-мъничкото, което имаше да сподели всеки един със своите приятели от страната. За да бъдем заедно! Нещото, което винаги ни е крепило, и без което не можем!

16 януари 1957 година е неговата рождена дата и начало на мисията му да запознава българската

общественост с възможностите, постиженията, труда и живота на глухите хора. Но още повече- и с идеалите и дейността на нашия Съюз на глухите в България. Динамиката, многообразието, превратностите в историята на Съюза на глухите в България, са намирали винаги своето точно и подходящо  място на страниците на съюзното ни издание. Честно, отговорно и достойно! Затова и досега всеки нов брой на вестник „Тишина” е очакван с нетърпение от млади и стари, като неразделна част от света на нечуващите хора.

На 14 януари тази година се навършиха 40 години от излъчването на първото специализирано телевизионно предаване за хората с увреден слух в България. Няма човек от нас, който да не е гледал това предаване. Всеки петък, от 4 часа следобед по БНТ. Създателите му днес могат да се гордеят – такъв рейтинг на предаване в телевизия, май няма през толкова време на съществуване. Преди 40 години идеята за специализирано телевизионно предаване за хора с увреден слух се ражда в Съюза на глухите в България. Тогава Българската телевизия откликва за партньорство и подкрепя идеята. Успехът на това сътрудничество виждаме и днес! 40 години вече! Сега имената на Христо Семерджиев, на Веселина Александрова, Добрин Керестелиев, и на Надежда Мирчева, която днес води предаването, са ни толкова близки, че все едно живеем с тях.

ТИШИНА,СГБ

БЪЛГАРСКА АСОЦИАЦИЯ ДИАБЕТ е единствената национално представена асоциация на хората с диабет в Република България. Тя бе основана още през 1990 година от видни български ендокринолози, лекари и пациенти, под ръководството на проф. Н. Колебинов. Ние  се борим за подобряване на живота, лечението и профилактиката на диабетиците от цялата страна. За целта изискваме от държавата да осигури необходимите условия за съвременно лечение и самоконтрол на диабета и системна  профилактика на диабетните усложнения! Наред с това защитаваме правата на хората с диабет в страната и се стремим да решаваме поставените от тях проблеми, чрез компетентните държавни и здравни институции и учреждения. Ръководството на БАД работи в тясно сътрудничество с всички пациентски организации от Конфедерацията за защита на здравето, с Българското дружество по ендокринология, с лекарската Българска Диабетна Асоциация,  със Сдружението на диабетните сестри в България, както и много други български и международни организации! Асоциацията е активен пълноправен член на Международната диабетна федерация (IDF) и редовен член на НСИХУ към МС на Република България.

Една от основните наши задачи е да обучим  всеки диабетик сам да поддържа постоянно кръвната си захар в относително нормални граници, което най-сигурно ще го предпази от всички проблеми и усложнения на диабета!
Ако Вие имате диабет, имате близък с диабет или сте лекар, който лекува диабетици и желаете да станете член на нашата диабетна общност, моля обърнете се към най-близкото местно диабетно сдружение или организация или ни изпратете е-mail - с Вашите имена, Възраст, Телефон за връзка, с какво можете да съдействате за нашата обща кауза, с какви проблеми се сблъсквате, на следния имейл адрес: badiabet@abv.bg.

Ние ще Ви съдействаме да създадете диабетна организация във Вашето населено място или ще Ви свържем с най-близката до Вас! Ако имате някакъв конкретен проблем в лечението и самоконтрола на диабета също ни пишете -  ще се постараем да Ви помогнем!
В България вече има около 600 000 хора с диабет! Още около 300 000 - не знаят за него.

БЪЛГАРСКА АСОЦИАЦИЯ ЗА НЕВРОМУСКУЛНИ ЗАБОЛЯВАНИЯ

Лице за контакти: Виолета Антонова – председател

Пощенски адрес :

БАНМЗ

 ул.“Недко войвода“ №49

 1220 София

Телефон: (02) 936 04 49

Мобилен телефон: 0888 240 652, 0899 731 313, 0878 580 590

Факс: (02) 936 26 88

Електронна поща: banmz@abv.bg

Интернет сайт: www.banmz.eu

Дейности на асоциацията:

Българска асоциация за невромускулни заболявания (БАНМЗ) е масова, неполитическа, независима, обществена и доброволна организация, призвана да отговори на потребностите на боледуващите от нервно мускулни заболявания. Тя е създадена през 1991 г. от родители на болни деца, болни, симпатизанти и лекари. Член на Европейския съюз на асоциациите за мускулна дистрофия ЕАМДА.

Асоциацията е юридическо лице с идеална цел, национално представена, дейността на сдружението е с обществена полза според Българското законодателство и осъществява дейността си в съгласие с Конституцията на Р България, ратифицираната от нашата страна Конвенция за защита правата на детето и своя устав.

Главни цели на асоциацията са :

• да защитава правото на нормален и пълноценен живот

• да оказва морална,правна,здравна и психологическа помощ на болните деца и техните семейства

• да съдейства за успешното им адаптирана към обществото и на обществото към тях

• да работи за подобряването на условията им за живот

• съдействие при лечението им

Седалището на БАНМЗ се намира в гр. София, но тя изпълнява програми на национално равнище. Асоциацията осъществява контакти и работи по изпълнението на съвместни проекти с български и международни неправителствени организации.

Социални услуги, финансирани от държавния бюджет

От 01.07 2020 година действа нов закон за социалните услуги (ЗСУ).

ЗСУ отменя нормативна уредба, която вече не отговаря на съвременното обществено развитие и социалните потребностите на гражданите. Законът въвежда нови положения, които са в съответствие с Доброволната европейска рамка за качество на социалните услуги - по-добър достъп до услугите, фокус върху ефективността на социалните услуги, както и тяхната гъвкавост и ефикасност.

Законът за социални услуги доразвива модерния принцип за управление на социалните услуги, отговаря на съвременното обществено развитие:

•Основните цели са гарантиране на достъпа до услуги, на тяхното качество и ефективност и на правото на живот в домашна среда и в общността, както и насърчаване на интегрирания подход и публично-частното партньорство.

• Социалните услуги са определени като дейности за подкрепа за превенция и/или преодоляване на социалното изключване, реализиране на права и подобряване на качеството на живот и се основават на социална работа, индивидуален подход и индивидуална оценка на потребностите. Водещ елемент на всяка социална услуга е социалната работа, която е дефинирана в Закона като дейност, която се основава на правата на човека и социалната справедливост и е насочена към подкрепа на отделния човек, семейството, групи или общности за подобряване на благосъстоянието им чрез развитие на умения да използват собствените си възможности и тези на общността при посрещане на своите потребности.

• Право на социални услуги имат всички лица в Република България, които се нуждаят от подкрепа, която може да бъде оказана чрез социалните услуги. Създава се възможност за ползване на общодостъпни социални услуги от всички лица, а не само от уязвими групи.

• Облекчава се достъпа до социални услуги чрез премахване на издаването на заповеди за настаняване и направления за ползване на услуги. Насочването за ползване на специализираните социални услуги ще включва предоставяне на информация и консултиране с цел лицето да направи информиран избор на услуга и даване на предложение за подходящите услуги.

• Съгласно Закона за социалните услуги (ЗСУ) при предоставянето на социални услуги не се допуска пряка или непряка дискриминация на лицата, основана на пол, раса, народност, етническа принадлежност, човешки геном, гражданство, произход, религия или вяра, образование, убеждения, политическа принадлежност, лично или обществено положение, увреждане, възраст, сексуална ориентация, семейно положение, имуществено състояние или на всякакви други признаци, установени в закон или в международен договор, по който Република България е страна.

• Въвежда се планиране на национално ниво на социалните услуги, финансирани от държавния бюджет, чрез разработване на национална карта на социалните услуги. Картата ще се разработва въз основа на анализи на потребностите и планиране на общинско и национално ниво, но в съответствие с нормативно определени критерии. Услугите, финансирани от държавния бюджет, ще бъдат класифицирани в три основни групи:

- услуги на общинско ниво, които задоволяват потребностите на населението от общината;

- услуги на областно ниво, които задоволяват потребностите на лица от цялата област;

- услуги на областно ниво, които задоволяват потребностите на лица от цялата страна.

Социалните услуги вече не се дефинират чрез конкретното място на тяхното предоставяне. Видовете социални услуги се дефинират в зависимост от основните групи дейности, като съдържанието на всяка една от тях е определено в закона. Десет са основните видове социални услуги:

1.информиране и консултиране;

2.застъпничество и посредничество;

3.общностна работа;

4.терапия и рехабилитация;

5.обучение за придобиване на умения;

6.подкрепа за придобиване на трудови умения;

7.дневна грижа;

8.резидентна грижа;

9.осигуряване на подслон;

10.асистентска подкрепа.

До 1 януари на годината, следваща приемането на Националната карта на социалните услуги действат и се прилагат старите дефиниции на социалните услуги и специализирани институции, съгласно отменения в тази част Правилник за прилагане на Закона за социално подпомагане.

Настаняване в специализирана институция или социална услуга в общността от резидентен тип и ползване на социални услуги в общността от пълнолетни лица.
Насочването на всички лица за ползване на социални услуги се извършва от Дирекциите „Социално подпомагане“ (ДСП), чрез изготвяне на писмена предварителна оценка на потребностите с участието на лицето.

В тази връзка при желание всяко лице, независимо от това дали е дееспособно или поставено под запрещение, може да се обърне към ДСП по настоящ адрес, където ще бъде консултирано, относно функционирането на всички социални услуги, както и целевите групи, които могат да бъдат насочвани към тях. Информацията се предоставя на лицето в устен и писмен вид в достъпен за него формат и посредством средства и технологии, улесняващи разбирането й.

Лицата, желаещи да ползват социална услуга заявяват своето желание устно и/или писмено на място, по телефон или по електронен път в ДСП по местоживеене. В срок до 3-работни дни от заявяване на желанието от лицето за ползване на социална услуга, социален работник от ДСП съгласува с него дата и място за провеждане на среща от разстояние в електронна среда или при желание на лицето – на мястото, където то пребивава, в случай, че не може да бъде организирана по друг начин. При подаване на заявлението кандидат-потребителят декларира семейно положение, доходи и имуществено състояние. След проучване на потребностите на лицето се изготвя предварителна оценка на потребностите (ПОП) за насочване за ползване на подходяща социална услуга в 20-дневен срок от датата на заявяване на желанието.

Предварителната оценка на потребностите е документ удостоверяващ извършеното насочване от дирекция „Социално подпомагане“. 

Особени правила са въведени само при ползване на резидентна грижа от лица, поставени под пълно запрещение. Заявленията на лица, поставени под пълно или ограничено запрещение се подписват от тях и от законния им представител (настойник/попечител) и се подават в Дирекция "Социално подпомагане" по настоящ адрес. ДСП издава временна заповед за настаняване в социална или интегрирана здравно-социална услуга за резидентна грижа на лицата поставени под пълно запрещение и предприема действия за изготвяне на искова молба до съответния районен съд. Решението на съда се изпълнява незабавно.

Дирекция "Социално подпомагане" предоставя консултация и информация на лицето относно всички видове социални услуги, които може да ползва, включително информация относно профила на услугите и условията за заплащане и освобождаване от такса за ползването им.

Срокът за предоставяне на социалните услуги се определя в зависимост от индивидуалната оценка на потребностите от подкрепа на лицето и резултатите за потребителя, които се цели да се постигнат. Ползването на социалните услуги може да е: краткосрочно – за срок до шест месеца; средносрочно – за срок до една година; дългосрочно – за срок от една до три години.

В случаите, когато в социалната услуга няма свободни места, дирекция "Социално подпомагане" вписва лицето в регистър на чакащите за настаняване/ползване на услуга.

***

Такси за социални услуги

Социалните услуги се предоставят срещу заплащане на такси от лицата, които ги ползват, или по договаряне. Социалните услуги за деца са безплатни, когато са делегирани от държавата дейности, освен в случаите, когато заплащане е предвидено в закон.

Таксите за социални услуги, финансирани от държавния бюджет, се определят с тарифа, утвърдена от Министерския съвет.

При неплащане за повече от три месеца на такса за ползване на социална услуга – делегирана от държавата дейност, от лице, което отговаря на условията за заплащане на такса съгласно тарифата, утвърдена от Министерския съвет предоставянето на услугата на лицето се прекратява, освен ако в срок до един месец заплати дължимите такси.

Бележка:Съгласно § 44, ал. 3 от Преходните и заключителни разпоредби на ЗСУ до приемането на новата тарифата по чл. 46, ал. 2 от ЗСУ таксите за ползване на социални услуги, финансирани от държавния бюджет, се заплащат в размерите, определени по досегашния ред. 

***

Финансиране на социалните услуги

Социалните услуги, делегирани от държавата дейности се финансират от държавния бюджет, чрез бюджетите на общините по ежегодно определяни с Решение на Министерския съвет стандарти за делегираните от държавата дейности с натурални и стойностни показатели. С Решението се определят делегираните от държавата дейности, финансирани със средства от държавния бюджет при организирането и предоставянето на публични услуги. В рамките на тези стандарти са средствата за издръжка на потребителите и за заплати и осигуровки на персонала в социалните услуги.

Бележка: Съгласно § 44, ал. 1 и 2 от Преходните и заключителни разпоредби на ЗСУ до 1 януари на годината, следваща приемането на Националната карта на социалните услуги, финансирането на социалните услуги от държавния бюджет е съгласно стандартите за финансиране, разработвани по досегашния ред.

*****

Обща информация за същността и ролята на социалните услуги за деца:

Предоставянето на социални услуги за деца цели създаването на условия за пълноценно развитие, чрез грижа и подкрепа на децата в общността и децата в риск. Процесът по закрила на детето се осъществява и чрез редица мерки, които се изразяват в насочване към подходящи социални услуги за деца, предоставяни в общността, включително и от резидентен тип.

Фокусът при организирането, предоставянето и управлението на социалните услуги за деца е детето със своята уникалност на възможностите за реализация, без значение на етническа принадлежност, пол, увреждане, възраст, социално положение.

Развитието и реализирането на социалните услуги за деца и семейства следва европейските и национални принципи на хуманност и солидарност като осигурява достъпни и качествени социални услуги в общността, интеграция съобразена с индивидуалните потребности и грижа за децата от рисковите групи за ефективно социално включване.
На основание чл. 73 от Закона за социалните услуги,заявяването на желание за насочване на дете/деца за ползване на специализирани социални услуги, финансирани от държавния бюджет, в случаите, когато децата не попадат в дефиницията за „деца в риск“, съгласно Закона за закрила на детето, се извършва по желание на родител/попечител/ настойник/лице, полагащо грижи за дете/деца, което то може да заяви в дирекция „Социално подпомагане“ в рамките на работното време на дирекцията по настоящия му адрес устно – на място или по телефон, или писмено, включително по електронен път. При заявено желание за ползване на специализирана социална услуга, финансирана от държавния бюджет, насочването се извършва от определен от директора на дирекция „Социално подпомагане“ социален работник в срок до 20 дни от заявяването на желанието за ползване.

Програма за храни 2021-2027 г.

Агенция за социално подпомагане е определена за отговорна институция за разработване на Програма за храни и основно материално подпомагане за новия програмен период 2021-2027.

Иновативни мерки на подкрепа са включени в новия програмен период на Програмата за храни

Иновативни за Европейския съюз мерки за социална подкрепа на крайно нуждаещи се лица са предвидени в новия програмен период на Програмата за храни и материално подпомагане (2021 – 2027), отбеляза заместник-министърът на труда и социалната политика Иван Кръстев. Акцентите в нея бяха представена по време на осмото заседание на Тематичната работна група за разработването на двете програми към Министерството на труда и социалната политика – за храните и за управление на човешките ресурси.

При разработването на Програмата за храни за новия програмен период екипът на Управляващия орган в лицето на Агенцията за социално подпомагане поставя специален фокус върху децата. За първи път е предвидена подкрепа за най-малките чрез пакети с най-необходимите продукти за отглеждане на новородени и детска кухня за осигуряване на пълноценно и разнообразно хранене на деца от 10 месеца до 3 години. Новите мерки ще бъдат предоставяни на семейства с ниски доходи, за деца в риск от изоставяне и за деца, които живеят в рискова среда. Целта е да се подкрепят най-бедните родители в усилията им да осигурят по-качествен живот за децата си от най-ранна възраст, за да имат те шанс за равен старт с връстниците си.

В проекта на Програмата е предвидено най-нуждаещите се да продължат да получават пакети с хранителни продукти, допълнени през новия програмен период и с пакети с хигиенни материали, както и топъл обяд. Запазва се условието на подкрепените лица да бъдат осигурени и съпътстващи мерки след оценка на индивидуалните им нужди, които да подпомогнат справянето със социалната изолация, насочването им към мерки за заетост, обучение, към социални услуги, достъп до медицински грижи и др.

Осигуреният ресурс от почти 412 млн. лв. ще позволи подкрепата по Програмата за храни през новия програмен период да се разгърне и да достигне до по-голям кръг хора в нужда. Бюджетът е почти два пъти повече отколкото беше.

Играта БОЧЕ и учениците със специални потребности

Като ресурсен учител в СУ “Св. св. Кирил и Методий”, град Бургас подпомагам учениците в образователния процес и се грижа за цялостното им развитие и социализация в обществото. Приложението на играта Боче влияе благоприятно върху подрастващите в два аспекта. От една страна, неоспоримото положително въздействие на спорта, допринасяйки за намаляване на стреса, за подобряване на самочувствието, комуникацията, дисциплинираността, работата в екип, отговорност към колектива, спазване на правила, изразяване на емоции, проявяване на толерантност, учениците се научават на лидерство, подпомагане на когнитивните процеси/памет, внимание, мислене/, подобряване на концентрацията. Всичко това е част от социалния аспект,  характерен за спорта като цяло и в частност за играта боче. Това, че в нея могат да се включат и ученици в инвалидни колички е голямо предимство. Не са много спортовете, в които подрастващите с физически увреждания имат възможност да участват пълноценно. Спортът боче е един от тях. Като част от спортните дисциплини, включени в календара на Спешъл Олимпикс, Боче се играе на национално и международно ниво. Включвайки се в Националните турнири и в Европейските летни игри на Спешъл Олимпикс, младите спортисти имат възможност да покажат уменията си, което е предпоставка и силна мотивация за тренировки и желание за игра. Извеждането на учениците със специални образователни потребности от обичайната семейна среда и населено място на път за състезанията, смяната на обстановката, посещаването на нови места и създаването на нови приятелства са мощен фактор за успешна социализация в обществото. Това е  социалната страна на въздействие на този спорт.

Не по-малко важно е и приложението на Боче в образователния процес. Като специален педагог е необходимо да поднеса по достъпен и разбираем начин учебния материал. Най-голямо е приложението на този спорт, подпомагайки учениците по математика. Запознали се с правилата на спорта Боче, докоснали се до магията на играта, учениците усвояват с лекота учебните теми, свързани с различаването на цветове /назовават цветовете на топките и на палината/, с броене /броейки топките боче и палината/, с форма /назовавайки формата на топките/, със сравняване на  голямо и малко /големите топки и малката палина/, в геометрията при темите за фигури /определяйки фигурите в игрището за боче/, с лице на правоъгълник /определяйки лицето на фигурите на корта за боче, знаейки размерите им/, измерване /измерването на разстоянието между палината и топката с ролетка/, с мерни единици /превръщайки размерите на корта от метри в сантиметри/ и т.н.

Спортът Боче датира от 5 000 год. пр. Христа и е изключително интересен за учениците със специални образователни потребности. Той допринася за създаване на универсална среда за комуникация и премахване на всички бариери между участниците. Родината на боче е Италия. Разпространен е в Европа от римските воини и наподобява кърлинг, но се играе с керамични топки. Отборите са два, с по четири топки, с различен цвят, а целта е една малка топка, наречена ”палина”. До нея топките трябва да достигнат на най-близко разстояние. Предимство за играта е, че се  изисква концентрация, но същевременно не е необходимо физическо натоварване и е подходяща и за ученици  в инвалидни колички. Боче се играе индивидуално, по двойки и отборно/с четири играча в отбор/.

Кортът е с размери 3м ширина и 18 м дължина, а повърхнината може да бъде конструирана от каменен чакъл, пясък, изкуствена настилка или естествена тревна площ. Игрището за боче трябва да има следните компоненти:

1. Фаул линия за отбелязване на резултат, удряне на топката или провал- 3 метра от задната част.

2. Средна ограничителна линия - 9 м от началото на игрището, минималното разстояние, на което е поставена палината за игра. По време на самата игра позицията на палината може да се изменя, за да се нормализира играта.

Отбелязване на резултата в края на полувремето, когато всичките играчи са изиграли своите топки точките се определят по следния начин: отбелязването на резултат става, след като всички топки на даден отбор са по-близо до най-близко разположената топка на противниковия отбор до палината, което се определя като се види или измери с мерилен уред /напр. ролетка/. В края на полувремето, когато съдията отсъди кои топки са печеливши и е отбелязал броя точки, играчът или отборът започват нов фрейм. Отборът, който отбелязва резултат, печели предимство за палината в следващия фрейм. Съдията е отговорен да следи резултата и да води протокол. Измерването на разстоянието се извършва от външната страна на топката боче до центъра на палина

Отбелязване на резултат:

- отбор от четири играча – 1 топка за играч =16 точки

- отбор от двама играчи – 2 топки за играч = 12 точки

- един играч – четири топки за играч = 12 точки

СУ „Св. св. Кирил и Методий” – Бургас е първото и единствено до момента бургаско училище, което разполага със свой отбор по боче, с игрище и лицензиран треньор. Отборът е участник в Националния турнир по боче в град Плевен. На престижното спортно мероприятие петимата спортисти със специални образователни потребности заслужено завоюваха четири златни и един сребърен медали. По време на спортния празник на училището тази игра бе включена в програмата и предизвика интерес както при учениците от ресурсната група, така и при техните връстници без специални потребности.

За съжаление Боче не е много популярна игра в България. Но съм убедена, че този спорт има своето бъдещe. Всичко написано дотук е базирано на работата ми и добрата практика с учениците със специални образователни потребности в СУ „Св. св. Кирил и Методий“ - град Бургас. Пътувайки за състезанията, част от тях излизаха за първи път самостоятелно извън семейната среда. 

Марияна Георгиева, ресурсен учител в СУ “Св. св. Кирил и Методий”, гр. Бургас

Ултразвуково лигиране на хемороидални артерии

Ултразвуковото лигиране на хемороидални артерии е нов, минимално инвазивен подход за лечение на хемороиди, който не налага обща анестезия

Описание:

Операцията се извършва с помощта на миниатюрен ултразвуков доплер, който локализира всички артерии, снабдяващи с кръв хемороидите, минаващи от ректума под лигавицата на червото. Устройството също така разполага с малък прозорец, който позволява да бъде поставен шев около артерията и по този начин да се прекъсне кръвоснабдяването в тази зона. В хода на процедурата всички артерии биват локализирани и завързани. През следващите няколко дни и седмици хемороидите се смаляват до пълното им изчезване, а симптомите отшумяват.

Тъй като шевът се поставя не в ануса, а в крайната част на ректума, където на практика няма нервни окончания, предизвикващи усещане за болка, процедурата е почти безболезнена и може да се проведе под лека упойка, вместо под обща анестезия. Тъй като всички кръвоносни съдове на хемороидите се локализират много точно по време на операцията, методът се явява по-успешен от склерозирането. Когато кръвоносните съдове са правилно лигирани, а не просто вързани с ластик, те няма как да се отделят, което води до по-добър ефект и много по-малък риск от кървене след процедурата.

Повечето пациенти се връщат на работа до 24-48 часа след манипулацията със съвсем лек дискомфорт, който, ако има такъв, представлява не повече от една слаба пулсация в ректума.

Методът се прилага успешно в Европа и Северна Америка в продължение на много години с отлични резултати. 85% от пациентите се радват на пълно отзвучаване на симптомите, а над 90% са напълно удовлетворени от резултата, дори когато има някои много леки остатъчни симптоми. Това се дължи на относителната лекота на възстановяване от операцията в сравнение с по-конвенционалните терапевтични решения.

„Методът е много подходящ за пациенти във втори и трети стадий на заболяването, когато не е настъпил анален пролапс. Щадящ е, не изисква пълна анестезия и се понася много добре, като възстановяването трае 2-3 дни.”, споделя д-р Росен Тушев.

Въпроси от пациенти:

Как ще ми помогне методът на ултразвуково лигиране на хемороидалните артерии?

Това е първият метод, който с помощта на минимално инвазивни хирургични техники лекува източника на хемороидалната болест без хирургична ексцизия или бандиране (връзване с ластик).

Колко време трае процедурата? Налага ли се хоспитализация? Кога мога да се върна на работа?

Процедурата може да продължи и едва 20 мин. Обикновено пациентите си тръгват в същия ден. Повечето пациенти изпитват съвсем незначителна болка и дискомфорт и се връщат на работа още не следващия ден.

От какви грижи ще се нуждая преди, по време и след процедурата? Какви лекарства ще ми бъдат предписани?

Вашата възраст, тегло и физическо състояние са от значение за медикаментозното Ви лечение и съответно необходимите грижи по време и след процедурата. Резултатите са различни при всеки, но обикновено след процедурата се изписват обезболяващи лекарства, които са в минимално количество.
Нови съдове за разделно събиране на отпадъци поставят в Плевен

Община Плевен подписа договор с предмет организиране на система за  разделно събиране, транспортиране и сепариране на отпадъци от опаковки /хартия, пластмаса, стъкло, метал/, образувани от домакинства и обслужващите ги учреждения и фирми в жилищни райони, с „Еко партнърс България” АД – София. Това е най-новата организация по оползотворяване на отпадъци от опаковки на българския пазар, учредена през 2016 г. Компанията е акционерно дружество, което не разпределя печалба, а постъпилите средства се инвестират в изграждането и развитието на системи за разделно събиране и оползотворяване на отпадъци от опаковки.

 От създаването си до днес с „Еко партнърс България” е изградило системи за разделно събиране на отпадъци от опаковки в 14 общини на територията на страната, с общо обхванати в системи за разделно събиране над 740 000 жители, обслужвани от над 3200 броя съдове за разделно събиране с общ обем над 5 400 000 литра.

Договорът беше подписан на 25 януари със срок пет години.

От 28 януари 2022 започна поставянето на новите съдове за разделно събиране на отпадъци в Плевен на „Еко партнърс България”. За тях са предвидени общо 140 места. За разлика от предишната практика съдовете са два вида – жълт метален контейнер, тип „иглу”, с обем 1700 литра за събиране на хартиени, пластмасови и метални отпадъци от опаковки, и зелен метален контейнер, тип „иглу”, с обем 1700 литра за събиране на стъклени опаковки. Предимствата на двуконтейнерния модел са значителното облекчаване на домакинствата в разделното събиране и повишаване по този начин на събраните количества и заемането на по-малко пространство. Новите съдове с обяснителна маркировка с информация какво се изхвърля в тях се поставят до съществуващите контейнери за битови отпадъци.

Община Плевен

Пътешественици
Ние обичаме да пътуваме и тръгваме по света
Аз съм Мила и ще ви разкажа за едни великолепни птици.

Австралия е островна страна, която по очарователен начин дава възможност на човек да се запознае с чудесата на природата и уникалния животински свят.

Благодарение на разнообразните природни дадености - пустини, степи, савани и тропически гори тя е родина на огромно и пъстро многообразие от птици, риби, насекоми и бозайници.

Райски птици (Paradisaeidae) е името на семейство удивителни с външния си вид и поведение птици от разред Врабчоподобни. В семейството са включени 42 вида райски птици.

Представителите от семейство Райски птици са разпространени в района на северна Австралия, източна Индонезия, Папуа и Нова Гвинея, където се предполага, че е започнало разпространението им. На Йоркския полуостров в Австралия живеят 4 вида от красивите създания.

Райските птици са може би най-известни с богатото обагреното си оперение при мъжките представители. Червени, жълти, зелени, сини цветове, във всевъзможни комбинации и нюанси, красят перата на повечето представители от това семейство. В сравнение с интересния външен вид на мъжките индивиди, женските имат кафеникаво оперение, семпло и маскировъчно, което ги слива с околната среда и им позволява да остават незабелязани по време на мътене и отглеждане на потомството.

Райските птици имат набито телосложение подобно на враните и скорците, краката им са силни и им осигуряват стабилна опора по клоните на дърветата. Дължината на тялото заедно с опашката варира между 15 и 120см. Размахът на закръглените им крила е от 9 до 24см. Най-малката в семейството е Кралската райска птица с тегло 50гр и дължина 15см, а най голяма е Черната сърпоклюна райска, съответно с тегло 430гр и дължина 110 см. Местообитанието и различната храна, която консумират, формират отличителните черти между видовете като размер, форма на клюна, цвят и специфичност на оперението.

Райските птици имат малко естествени врагове. Те не се конкурират за храна с другите животински видове, защото австралийските гори им предлагат постоянно изобилие от плодове и насекоми, също така спокойната среда, в която живеят, им позволява да се размножават необезпокоявано. Благодарение на тези положителни фактори райските птици, наследници на гарваноподобни предци, започнали да се специализират в половото съревнование, изграждайки сложни брачни ритуали, иновации в оперението и специфичен тип на социално поведение.

Райските птици, които се хранят с плодове, листа, пъпки и цветя, безгръбначни и малки гръбначни животни, имат къс и многофункционален клюн, а тези, които предпочитат ларви и насекоми имат тънък и извит клюн, които им помага да ровят под мъха и кората на дърветата.

В Европа за първи път виждат райски птици през 1522 г. Те били пренесени до Испания от корабите на Магелан като подарък от новогвинейците за западните крале. Изключителната им красота бързо превърнала птиците в обект на печеливша търговия, моден аксесоар за дамските шапки и желан трофей за украса над камината. В началото на 20 век за западния пазар се изнасяли близо 80 хиляди птичи кожи годишно. Безконтролното избиване сериозно повлияло на популацията и райските птици били застрашени от изчезване.

Днес износът на райски птици е забранен, но изсичането на тропическите гори, замърсяването на природата, растящото население и процъфтяващият черен пазар поставят оцеляването на тези изключителни представители на семейство Врабчоподобни под въпрос.

Съставители: инж. Румен Петков, организатор клуб 
За контакти: тел.064/835852

